РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/234-13

1. октобар 2013. године

Б е о г р а д

З А П И С Н И К

24. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 19. ЈУНА 2013. ГОДИНЕ

 Седница је почела у 12,10 часова.

 Седницом је председавала Александра Томић, председник Одбора.

 Поред председника, седници су присуствовали чланови Одбора: Зоран Анђелковић, Небојша Берић, Владимир Илић, Иван Јовановић, Саша Максимовић, Зоран Пралица, Бошко Ристић, Славица Савић, Велимир Станојевић и Петар Шкундрић.

 Седници је присуствовала Бојана Божанић (заменик члана Одбора Ненада Поповића).

 Седници нису присуствовали чланови Одбора: Бранка Каравидић, Драгомир Ј. Карић, Радојко Обрадовић, Душан Петровић, Ненад Поповић и Кенан Хајдаревић.

Седници су, на позив председника, присуствовали: Милан Бачевић, министар природних ресурса, рударства, и просторног планирања; Томислав Шубарановић, државни секретар у Министарству природних ресурса, рударства и просторног планирања; Слободан Ердељан, помоћник министра природних ресурса, рударства и просторног планирања; Љубо Маћић, председник Савета Агенције за енергетику Републике Србије, и Предраг Макар и Дејан Стојановић, чланови Савета Агенције за енергетику Републике Србије.

 На предлог председника, Одбор је већином гласова утврдио следећи

Д н е в н и р е д

 1. Разматрање Информације о раду Министарства природних ресурса, рударства и просторног планирања за период фебруар - април 2013. године (број 02-1857/13 од 9. маја 2013. године);

 2. Разматрање Извештаја о раду Агенције за енергетику за 2012. годину (број 02-1800/13 од 7. маја 2013. године).

 Пре разматрања утврђених тачака дневног реда, Одбор је једногласно усвојио записник 21. седнице Одбора.

Прва тачка дневног реда – **Разматрање** **Информације о раду Министарства природних ресурса, рударства и просторног планирања за период фебруар - април 2013. године**

 Одбор је размотрио Информацију о раду Министарства природних ресурса, рударства и просторног планирања за период фебруар – април 2013. године и поднео Извештај Народној скупштини.

 Милан Бачевић, министар природних ресурса, рударства и просторног планирања, захвалио је на могућности да информише о раду Министарства и истакао спремност за одговори на сва питања народних посланика.

 У дискусији народни посланици су поставили питања, изнели ставове, мишљења и предлоге и дали сугестије. Постављена су следећа питања:

* колики су ресурси биомасе у Србији и какве су могућности искоришћавања, односно да ли постоје неки конкретни планови да се биомаса користи и колико би то направило супституцију енергената;
* да ли се нешто планира и када ће да се реши питање земљишта, односно могућности да се у Србији гради слободно и на начин да власници земљишта имају преглед власничке структуре и да инвеститори имају сигурност да зидају на земљишту које је у својини грађана, државе или неког трећег;
* шта се дешава са истраживањем никла.

 У расправи је истакнуто да је Влада у претходном мандату донела Акциони план за коришћење биомасе. Извршене су процене о потенцијалним резервама и расположивим количинама. Извори биомасе дрвенастог порекла и пољопривредног порекла су 50% према 50 %, односно један према један. Према различитим проценама, технички искористив годишњи енергетски потенцијал је 2,7 односно 3,4 милиона тона еквивалентне нафте, што је значајан обновљив ресурс. Министарство надлежно за послове енергетике је у прошлом мандату заокружило комплетну регулативу везано за обновљиве изворе енергије. Процењено је да је укупан ресурс биомасе у обновљивим изворима енергије 63%.

Истакнуто је да држава много губи уколико овај ресурс што пре не стави у функцију. Подстицајне мере су значајне и инвеститорима се исплати улагање у тај сектор. За државу је цена релативно прихватљива, јер је нижа од цене соларне енергије. Биомаса труне у шумама и на њивама, а може да буде употребљена на најбољи могући начин. Препреке су недовољно знање за коришћење овог ресурса (иако су га користили још у старој Кини), непостојање критичне масе капитала и, до 2010. године, одсуство правног оквира и подстицајних мера за улагање у тај сектор. У овом тренутку нема ограничења у смислу добијања енергетских дозвола као нпр. за соларну енергију, где је ограничен капацитет на шест мегавата инсталисане снаге. Производња пелета је само десетак процената реалног капацитета, а све што се произведе може да се прода на европском тржишту.

 Поводом дискусије Милан Бачевић је истакао да Министарство природних ресурса, рударства и просторног планирања није учествовало у проценама ресурса биомасе у Републици Србији и да је то питање у надлежности Министарства енергетике, развоја и заштите животне средине. Народна скупштина је у марту ове године усвојила Закон о посебним условима за упис права својине на објектима изграђеним без грађевинске дозволе. Министарство природних ресурса, рударства и просторног планирања и Министарство грађевинарства и урбанизма су образовали заједничку комисију која разматра могућности за убрзавање реализације планова за изградњу, а у току је израда новог Закона о планирању и изградњи. Процена је да је у националним парковима Србије, на обалама акумулационих језера, у парковима природе и у заштићеним подручјима бесправно изграђено око шест хиљада објеката. Комисије које разматрају приспелу планску документацију застале су са радом, што је успорило развој и изградњу у 52 општине у Републици Србији. Министарству су укинути сопствени приходи из којих су се финансирале израде просторних планова, јавне расправе, јавни увид, надзор и стручна мишљења.

 Изнео је мишљење да истраживања лежишта никла треба наставити, јер је то природно богатство чија експлоатација представља развојну шансу Србије. Компанији која је носилац истражних права за никл, истражна права је дала претходна Влада, у складу са важећим законима, на основу пројектне документације и потврда о плаћеним таксама, накнадама, откупљеном или закупљеном земљишту. Међутим, када је почело истраживање на терену, организована је медијска хајка против компаније и истраживање је противправно заустављено. Министар је истакао да је уложен велики напор да се са наведеном компанијом постигне договор око наставка истраживања, како не би поднела тужбу против државе и затражила вишемилионску одштету. Нагласио је да је реч о геолошком истраживању латеритне руде које се изводи еколошки потпуно чистим и безбедним технолошким поступцима, безопасним по здравље грађана, и да комапанија која је носилац истражних права, ту врсту технологија користи у више држава у свету. Објаснио је да је технолошки поступак потпуно исти као поступак истраживања налазишта воде. Из земљине унутрашњости се извлачи језгро, шаље се у лабораторију и утврђује да ли и колико има никла и која је врста руде никла. Из сулфидне руде никл се производи «прљавом» технологијом која загађује животну средину. Из латеритне руде никл се производи у потпуно затвореном технолошког процесу, приликом кога не истиче сумпорна киселина у земљиште, нити се ослобађа сумпор-диоксид и други гасови у атмосферу.

 У дискусији су учествовали Бошко Ристић, Петар Шкундрић, Владимир Илић и Милан Бачевић.

 Одбор је већином гласова прихватио Извештај о раду Министарства природних ресурса, рударства и просторног планирања за период фебруар – април 2013. године.

Друга тачка дневног реда – **Разматрање Извештаја о раду Агенције за енергетику за 2012. годину**

 Одбор је размотрио Извештај о раду Агенције за енергетику за 2012. годину и поднео Извештај Народној скупштини. Одбор је утврдио Предлог закључка који је доставио Народној скупштини на разматрање и одлучивање.

 У уводним напоменама Љубо Маћић, председник Савета Агенције за енергетику, истакао је да је у Србији у 2012. години, у енергетском смислу, снабдевање електричне енергијом, природним гасом и нафтним дериватима било поуздано, изузев у фебруару. У нормативном смислу, реализоване су обавезе успостављене Законом о енергетици и завршен највећи део подзаконске регулативе којом је омогућено да Закон функционише у пуном капацитету. Агенција за енергетику је извршила те обавезе крајем 2012. године и омогућено је да од 1. јануара 2014. године почне да функционише тржиште електричне енергије по одредбама Закона. Купци ће бирати снабдевача и снабдевати се електричном енергијом по нерегулисаним ценама.

 У циљу дугорочне сигурности снабдевања енергентима у Србији потребно је завршити структурне промене у Србијагасу и ЕПС-у и омогућити да се спроведе друга фаза отварања тржишта електричне енергије од 1. јануара 2014. године, када више од пет хиљада купаца који су прикључени на дистрибутивну мрежу мора изаћи на тржиште и почети да се снабдева по нерегулисаним ценама. Енергетска предузећа имају простора да рационализују трошкове и Агенција ће, приликом одобравања цена, водити рачуна да се њихови нерацонални трошкови не преносе на купце. Израда Стратегије развоја енергетике је у завршној фази. Стратегија треба, између осталог, да омогући да се политика цена разреши у одређеним роковима и на начин који ће обезбедити извеснију будућност за енергетска предузећа, инвеститоре у енергетском сектору и купце електричне енергије. На основу тог документа биће изабрани пројекти који су најповољнији за реализацију, који ће најмање утицати на промене цена електричне енергије и гаса у будућности, а обезбедити дугорочну стабилност и сигурност снабдевања. Према Уговору о Енергетској заједници, Србија се обавезала да имплементира и тзв. Трећи енергетски пакет који је везан за енергетска тржишта у Европи и због тога ће на јесен Народној скупштини бити достављен Предлог закона о изменама и допунама Закона о енергетици. Један од неколико кључних елемената Трећег енергетског пакета је и проширење и јачање надлежности Агенције за енергетику. Имплементацијом Трећег енергетског пакета и изменама Закона о енергетици, Србија ће се интегрисати у регионално и у европско енергетско тржиште до 2014. године. Електричном енергијом ће се трговати на јединственом тржишту целе Европе.

 У дискусији народни посланици су поставили питања, изнели ставове, мишљења и предлоге и дали сугестије. Постављена су следећа питања:

* у које сврхе ће се користити средства од најављеног повећања цене електричне енергије;
* да ли се кроз повећање цене електричне енергије преливају на потрошаче трошкови нерационалног пословања ЕПС;
* колико износи просечна цена коштања електричне енергије у Србији, а колика је продајна цена, у односу на земље у окружењу и у односу на развијене земље;
* да ли се наплаћује порез на додату вредност за губитак електричне енергије и ако се не наплаћује зашто;
* да ли се прати број запослених у ЕПС-у, јер према општем сазнању он је велики, а ствара велики трошак и утиче на цену електричне енергије;
* колико купаца купује струју од ЕПС-а и да ли само ЕМС продаје струју предузећима и домаћинствима у Србији или има више лиценци за трговину електричном енергијом;
* да ли Агенција за енергетику може да достави информацију која би садржала инструкције поводом примене Трећег енергетског пакета, посебно са аспекта изградње деонице гасовода «Јужни ток» кроз Србију.

 У расправи је оцењено да извештај на изузетно високом нивоу презентује стање у сектору енергетике и рад Агенције за енергетику, тако да може да послужи као инструкција свима који се баве питањима енергетике и економије, што је резултат рада високо стручних људи у Агенцији. Указано је да је у наредном периоду потребно посебну пажњу посветити да, приликом примене Трећег енергетског пакета, пројекат изградње деонице гасовода «Јужни ток» кроз Србију не буде препрека интеграцији Србије у Европску унију. "Гаспром" је носилац пројекта и инвеститор, а Република Србија ће накнадно рефундирати та средства из такси које ће бити наплаћиване за пренос гаса. Руска Федерација је покренула иницијативу да се овај део енергетског система изузме из примене Трећег пакета и скренута је пажња да је потребно о томе водити рачуна приликом измена Закона о енергетици.

 Изнето је да се порез на додату вредност не обрачунава на губитке електричне енергије. Светска банка указује да јавни и приватни сектор нису у једнакој позицији када је у питању наплата пореза, јер приватни сектор плаћа порезе на губитке, а јавни сектор не плаћа. Србија има енормни губитак у преносној мрежи и буџет остаје ускраћен за приход од тог промета.

 Указано је да се често износе произвољне оцене о ефикасности или неефикасности електроенергетског система, а чињеница је да је ЕПС био највећи инвеститор у 2008, 2009, 2010. и 2011. години, са просеком од око 500 милиона евра на годишњем нивоу. У годишњем Извештају Агенције за енергетику дата је структура цене из које се види да је цена коштања или производна цена најнижа у односу на електропривреде у Европи, а техничко-технолошким мерама можемо да смањимо губитак од крађе од око 60 милиона евра. Једини прави начин јесте пооштравање законске регулативе и измена Кривичног законика. Такође, ЕПС је уплатио све доприносе, и на оне делове које је држава отписала у процесу реструктурирања или приватизације, што значи да није добио новац из буџета, али је морао да плати све доприносе као да је наплатио то потраживање.

 По питању заосталих потраживања, изнето је да је Влада донела одлуку да "Србијагас" почне са искључивањем гаса дужницима. Међутим, неке фирме су зависне од гаса и ако зауставе производњу, она више не може да се покрене. Наведен је пример хладњача које раде на на гас у кланици "Банат" из Банатског Карловца. "Банат" запошљава 250 радника и дугује шест милиона динара, а поновно покретање производње након обуставе испоруке гаса кошта 20 милиона евра. Фирма је у систему репрограма отплате рата за кредит, не може да добије банкарску гаранцију коју тражи "Србијагас" и потребно је правити изузетке у таквим случајевима како би се сачувала производња и радна места.

 Изнето је да је делегација Народне скупштине у фебруару присуствовала семинару у Европском парламенту који се односио на питања развоја енергетике у земљама Западног Балкана. Прихваћена је иницијатива да се умреже одбори за енергетику земаља Западног Балкана и Енергетска заједница је упутила позив да се 4. јула 2013. године у Бечу образује парламентарна мрежа одбора који се баве питањима енергетике. Пројекат "Јужни ток" је углавном прихватљив за све, осим цене гаса. Србија ове године председава Енергетском заједницом, а образовање парламентарне мреже одбора који се баве питањима енергетике је шанса да Србија буде лидер и председава овом мрежом у једној од наредних година.

 Поводом дискусије, представници Агенције за енергетику су истакли да је међудржавни Споразум са Руском Федерацијом потписан 2008. године, када је на снази био Закон о енергетици донет 2004. године. У том закону није било регулисано, ни на који начин, изузеће од приступа треће стране, које се поставља као битно питање за све оне земље које су чланице ЕУ или желе да постану чланице ЕУ. Законом о енергетици усвојеном 2011. године уведена је процедура како се изузеће може постићи. Агенција за енергетику даје мишљење, а одлуку доноси Влада. Гасовод пролази кроз више земаља чланица ЕУ и самим тим мора се наћи решење за статус тог пројекта у тим земљама.

 Цена електричне енергије у Србији и за домаћинства и индустрију је најнижа у Европи, а према Закону о енергетици, неће бити под контролом и формираће се на тржишту. То би могло да значи да је енергетски систем, по том показатељу, ефикаснији од свих осталих, али има простора за побољшање. Две трећине производње електричне енергије у Србији потиче из термоелектрана, а једна трећина из хидроелектрана. Степен коришћења термоелектрана је од 2000. године па до сада знатно повећан и данас је на нивоу европских земаља у којима је степен коришћења највећи. С друге стране, дистрибуција електричне енергије је, по степену губитака електричне енергије у дистрибутивној мрежи, у доњој трећини или четвртини европске листе и ту постоји велики простор за побољшање. Велики део тих губитака потиче од крађе електричне енергије, а мањи део је оправдан. У Србији се више од две трећине електричне енергије потроши на ниском напону, домаћинства троше више у односу на друге земље, а индустрија ради ниским интензитетом. Због тога губици морају бити већи од европског просека, а Агенција за енергетику је директно одговорна да то контролише. Агенција је тражила од ЕПС и пет дистрибутивних предузећа да доставе план смањивања губитака електричне енергије у преносној мрежи. Достављен је план за опадање степена губитака у наредне четири године. Енергетска дистрибутивна мрежа има два дела система. Један део је преносна мрежа напона 110 kV, а други је дистрибутивна мрежа ниског напона испод 0,4 kV која долази и до домаћинстава. У преносној мрежи високог напона губици су на нивоу 2,6% и то је на нивоу европског просека. У дистрибутивној мрежи ниског напона, по проценама, укупан губитак је 15%. Губитак услед крађе електричне енергије износи између 4 и 6%, али од тога један део није крађа већ резултат нетачних мерења механичких бројила лошег квалитета, чији се бројчаници спорије окрећу. Има и софистицираних крађа које би се лакше решавале да је боља сарадња између полиције, тужилаштва, судства и ЕПС. Показало се да многи који неовлашћено користе електричну енергију немају санкције, ослобођени су или су условно осуђивани. Србија мора имати нешто веће губитке и због тога што има висок степен потрошње електричне енергије на ниском напону, а трансформација до ниског напона од 0,4 kV пролази кроз више степени, кроз трансформаторе, спојна поља, сабирнице и др. и ту неминовно постоји известан степен губитака. Европски просек када је реч о укупним губицима преноса и дистрибуције електричне енергије је око 6,5 %, али се у Европи мање од трећине електричне енергије троши у домаћинствима. У Србији се преко 50% електричне енергије потроши у домаћинствима и самим тим губици на нисконапонској мрежи морају бити већи.

 Агенција за енергетику признаје највише до 2% ненаплативих потраживања и све што је испод 2% не преноси се на купце, него умањује резултат пословања и профит фирме.

 ЕПС има око 30.000 запослених, а од тога 4.500 са територије АП Косова и Метохије који су такође на платном списку ЕПС. Тај број је приближно стабилан у протеклих неколико година, али већи од оног што је потребно. Када се упоређује број радника у енергетским предузећима потребно је правити разлику да ли предузеће производи електричну енергију из угља или из воде. Уколико производи из воде, потребан је врло мали број радника, а ако производи из угља и ако је у саставу предузећа рудник, онда је број потребних радника много већи. Поред тога, све већи број електропривреда уступа своје послове другим предузећима по уговору и тиме смањује број радника. Због тога се приликом утврђивања степена ефикасности пословања упоређују укупни трошкови, а не број радника.

 Лиценцу за трговину на тржишту има више од 60 предузећа или фирми, али купци немају интереса да траже другог снабдевача јер је цена електричне енергије коју им нуди ЕПС тренутно нижа од других понуђача. ЕПС снабдева 3.100.000 купаца. Месер Техногас је, од јануара о.г., једини купац који је нашао другог снабдевача, а то је Генис, компанија из Словеније. Више од пет хиљада купаца биће у обавези да од 1. јануара 2014. године изабере снабдевача и да купује електричну енергију по цени која неће бити регулисана. Регулисана је само цена коришћења мрежа и та могућност је обезбеђена и у овом тренутку.

 Постоје техничка правила за приступ систему којим су регулисане техничке међусобне обавезе између мрежа, систем оператора и корисника. Агенција за енергетику је пре две године дала сагласност на правила, а од децембра 2012. године постоје и тржишна правила којима су регулисани комерцијални аспекти тог посла. У надлежности Агенције су и правила о промени снабдевача, донета у септембру прошле године, којима је омогућено сваком да на једноставан начин, без икаквог трошка, у року од 21 дан, промени снабдевача. Домаћинства ће имати могућност појединачне куповине електричне енергије од 1. јануара 2015. године. Европски просек је испод 15% укупног броја купаца који су променили снабдевача, с тим што је нешто већи број купаца у Енглеској и Ирској.

 Агенција за енергетику ће доставити информацију која ће садржати инструкције поводом примене Трећег енергетског пакета, посебно са аспекта изградње деонице гасовода «Јужни ток» кроз Србију.

 У дискусији су учествовали Александра Томић, Петар Шкундрић, Владимир Илић, Бошко Рисић, Зоран Анђелковић, Зоран Пралица, Љубо Маћић и Дејан Стојановић.

 Одбор је већином гласова утврдио Предлог закључка који је доставио Народној скупштини на разматрање и одлучивање, тако да гласи:

 „На основу члана 8. став 1. Закона о Народној скупштини („Службени гласник РС“, број 9/10 ) и члана 239. став 3. Пословника Народне скупштине („Службени гласник РС“, број 20/12-пречишћен текст),

 Народна скупштина Републике Србије, на \_\_ седници одржаној \_\_\_\_\_2013. године, донела је

 З А К Љ У Ч A К

о Извештају о раду Агенције за енергетику Републике Србије за 2012. годину

1. Прихвата се Извештај о раду Агенције за енергетику Републике Србије за 2012. годину.
2. Овај закључак објавити у “Службеном гласнику Републике Србије”.

РС број \_\_

У Београду, \_\_\_\_ 2013. године

 НАРОДНА СКУПШТИНА РЕПУБЛИКЕ СРБИЈЕ

 ПРЕДСЕДНИК

 мр Небојша Стефановић

О Б Р А З Л О Ж Е Њ Е

 Правни основ за доношење закључка садржан је у члану 8. став 1. Закона о Народној скупштини („Службени гласник РС“, број 9/10) и члану 239.

став 3. Пословника Народне скупштине („Службени гласник РС“, број 20/12-пречишћен текст).

 Чланом 239. став 1. Пословника Народне скупштине („Службени гласник РС“, број 20/12-пречишћен текст), предвиђено је да Народна скупштина разматра извештаје које су државни органи, организације и тела, у складу са законом, поднели Народној скупштини, народним посланицима и надлежном одбору, као и предлог закључка, односно препоруке надлежног одбора, на првој наредној седници. Ставом 3. овог члана такође је предвиђено да Народна скупштина, по закључењу расправе, доноси закључак, односно препоруку.

 На основу члана 37. став 6. Закона о енергетици („Службени гласник РС“, бр. 57/11, 80/11 – исправка, 93/12 и 124/12) Савет Агенције за енергетику Републике Србије подноси Народној скупштини најмање једном годишње извештај о раду Агенције. Годишњи извештај за претходну календарску годину подноси се најкасније до 30. априла сваке године.

 Савет Агенције за енергетику Републике Србије поднео је Народној скупштини редован годишњи Извештај о раду за 2012. годину, који је Одбор за привреду, регионални развој, трговину, туризам и енергетику размотрио на седници одржаној 19. јуна 2013. године. Сагласно члану 237. став 4. Пословника Народне скупштине, Одбор је на истој седници утврдио Предлог закључка, који је са извештајем поднео Народној скупштини.

 Одбор за привреду, регионални развој, трговину, туризам и енергетику је прихватио Извештај о раду Агенције за енергетику Републике Србије за 2012. годину.

 На основу члана 8. став 3. Закона о Народној скупштини („Службени гласник РС“, број 9/10), Народна скупштина објављује акте у „Службеном гласнику Републике Србије“.“

 За известиоца и представника Одбора на седници Народне скупштине одређена је Александра Томић, председник Одбора.

 Седница је закључена у 13,50 часова.

 Саставни део записника чини обрађени тонски снимак седнице Одбора.

 СЕКРЕТАР ПРЕДСЕДНИК

Душан Лазић др Александра Томић